CELEX: 62020TN0608
Language: mt
Date: 2020-09-29 00:00:00
Title: Kawża T-608/20: Rikors ippreżentat fid-29 ta’ Settembru 2020 – JD vs BEI

14.12.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 433/56
            
         
      Rikors ippreżentat fid-29 ta’ Settembru 2020 – JD vs BEI
      (Kawża T-608/20)
      (2020/C 433/71)
      Lingwa tal-kawża: l-Ingliż
      
         Partijiet
      
      
         Rikorrent: JD (rappreżentant: H. Hansen, avukat)
      
         Konvenut: Bank Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni (i) li tirrikjedi li r-rikorrent jiffirma addendum għall-kuntratt tax-xogħol tiegħu b’tali mod li jirrinunzja għal benefiċċji ggarantiti, u (ii) li r-rikorrent ma jitħalliex jidħol fis-servizz tal-BEI sakemm ma jiffirmax l-imsemmi addendum, li mmanifestat ruħha permezz ta’ (a) ittra mibgħuta mill-konvenut lir-rikorrent bid-data tal-20 ta’ Jannar 2020 iżda li ntbagħtet bil-posta elettronika biss fit-23 ta’ Jannar 2020, (b) ta’ posta elettronika skambjata bejn il-konvenut u r-rikorrent bejn id-29 ta’ Jannar 2020 u s-7 ta’ Frar 2020, u (ċ) ta’ ittra mibgħuta mill-konvenut lir-rikorrent tat-3 ta’ Marzu 2020;
               
            
                  —
               
               
                  tannulla, wara stħarriġ amministrattiv, id-deċiżjoni filwaqt li tikkonferma d-deċiżjoni oriġinali, li mmanifestat ruħha permezz ta’ ittra mibgħuta mill-konvenut lill-avukat tar-rikorrent bid-data tat-18 ta’ Ġunju 2020 iżda li ntbagħtet bil-posta elettronika biss fid-19 ta’ Ġunju 2020;
               
            
                  —
               
               
                  għalhekk, tordna li l-konvenut jirtira l-ittra tiegħu bid-data tal-20 ta’ Jannar 2020, l-ittra tiegħu bid-data tat-18 ta’ Ġunju 2020, u t-talba assoċjata li r-rikorrent jiffirma l-addendum inkwistjoni bħala kundizzjoni minn qabel għad-dħul fis-servizz;
               
            
                  —
               
               
                  tirrettifika ċ-ċertifikat mediku maħruġ mit-tabib tax-xogħol tal-konvenut, bid-data tal-10 ta’ Jannar 2020, u mibgħut lir-rikorrent permezz ta’ posta elettronika tal-istess ġurnata, sa fejn dan ma kellux jinkludi klawżola li tgħid li kienet teżisti kundizzjoni medika minn qabel li allegatament tista’ tikkawża invalidità fil-ġejjieni;
               
            
                  —
               
               
                  u tordna, prinċipalment, lill-konvenut jipprovdi lir-rikorrent b’possibbiltà fattibbli sabiex jidħol fis-servizz tal-BEI, b’remunerazzjoni retroattiva u bil-benefiċċji b’effett mid-data kuntrattwali ta’ dħul fis-servizz, jiġifieri Frar 2020, jew, alternattivament, tipprovdi l-kumpens kif ġej:
               
            
                  —
               
               
                  tordna lill-konvenut iħallas lir-rikorrent danni fl-ammont ta’ erba’ snin paga, jiġifieri EUR 367 499,52;
               
            
                  —
               
               
                  f’kull każ, tordna l-ħlas tal-kumpens li ġej:
                  
                              —
                           
                           
                              tordna lill-konvenut iħallas lir-rikorrent is-somma ta’ EUR 20 000 bħala danni mhux materjali;
                           
                        
                              —
                           
                           
                              tordna lill-konvenut iħallas lir-rikorrent is-somma ta’ EUR 2 104,19 bħala kumpens għal spejjeż ta’ ċaqliq;
                           
                        
                              —
                           
                           
                              tordna lill-konvenut iħallas lir-rikorrent is-somma ta’ EUR 15 312,48 bħala kumpens għall-allowance ta’ installazzjoni li ma tħallsitx;
                           
                        
                              —
                           
                           
                              f’kull każ, tordna lill-konvenut iħallas lir-rikorrent is-somma ta’ EUR 15 000 bħala kumpens għall-ispejjeż legali sostnuti fir-rigward ta’ pariri rċevuti qabel il-preżentata ta’ din il-kawża, sa fejn dawn l-ispejjeż ma humiex inklużi fl-ispejjeż li jistgħu jiġu rkuprati mir-rikorrent, ir-rikorrent jirriżerva espliċitament id-dritt li jżid dan il-kap tat-talba fil-mori tal-kawża;
                           
                        
            
                  —
               
               
                  tikkundanna lill-konvenut għall-ispejjeż kollha; u
               
            
                  —
               
               
                  tirriżerva d-drittijiet tar-rikorrent.
               
            
         Motivi u argumenti prinċipali
      
      Insostenn tar-rikors tiegħu r-rikorrent jinvoka seba’ motivi.
      
                  1.
               
               
                  L-ewwel motiv ibbażat fuq ksur ta’ rekwiżit formali essenzjali.
                  
                              —
                           
                           
                              Qiegħed jiġi argumentat li ċ-ċertifikat tat-tabib tax-xogħol tal-10 ta’ Jannar 2020 jinkludi data personali tar-rikorrent, li marret lil hinn minn dak li kien meħtieġ li jiġi żvelat skont il-kuntest regolatorju applikabbli.
                           
                        
            
                  2.
               
               
                  It-tieni motiv ibbażat fuq l-allegazzjoni ta’ ksur ta’ dispożizzjoni fir-rigward tal-applikazzjoni tat-Trattati.
                  
                              —
                           
                           
                              Qiegħed jiġi argumentat li ma kienx hemm bażi legali sabiex ir-rikorrent jiġi eskluż minn benefiċċji jew mill-kopertura ta’ assigurazzjoni;
                           
                        
                              —
                           
                           
                              Ir-rikorrent jargumenta wkoll li l-konvenut interpreta b’mod ħażin l-Artikolu 6(1) tar-Regolament tal-iskema tal-pensjoni billi applika argument ibbażat fuq l-Artikolu 32 tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea;
                           
                        
                              —
                           
                           
                              Barra minn hekk, qiegħed jiġi argumentat li l-interpretazzjoni tal-konvenut tal-Artikolu 6(1) tar-Regolament tal-iskema tal-pensjoni hija kkonfutata (i) mill-istorja kronoloġiku tat-test u (ii) mill-komunikazzjoni tal-konvenut innifsu lill-membri tal-persunal tiegħu.
                           
                        
            
                  3.
               
               
                  It-tielet motiv ibbażat fuq l-allegazzjoni ta’ ksur ta’ dispożizzjoni fir-rigward tal-applikazzjoni tat-Trattati.
                  
                              –
                           
                           
                              Permezz ta’ dan il-motiv, ir-rikorrent jargumenta li ma kien hemm ebda bażi legali sabiex il-konvenut jimponilu li jiffirma addendum għall-kuntratt tax-xogħol, li skontu huwa kien jirrinunzja għal ċerti drittijiet tas-sigurtà soċjali.
                           
                        
            
                  4.
               
               
                  Ir-raba’ motiv ibbażat fuq l-allegazzjoni ta’ ksur tat-Trattati u, b’mod partikolari, ta’ diversi dispożizzjonijiet tal-Karta tad-Drittijiet Fundamentali tal-Unjoni Ewropea.
                  
                              —
                           
                           
                              Ir-rikorrent jargumenta li l-aġir tal-konvenut huwa diskriminatorju u jikser l-Artikoli 21(1) u 34(1) tal-Karta;
                           
                        
                              —
                           
                           
                              Id-drittijiet proċedurali tal-rikorrent taħt l-Artikolu 41 u d-dritt tiegħu ta’ aċċess għal dokumenti taħt l-Artikolu 42 tal-Karta ġew miksura;
                           
                        
                              —
                           
                           
                              Barra minn hekk, anki d-drittijiet għal rimedju effettiv u għal smiegħ xieraq, mogħtija lir-rikorrent mill-Karta, ġew miksura.
                           
                        
            
                  5.
               
               
                  Il-ħames motiv ibbażat fuq l-allegazzjoni ta’ ksur ta’ rekwiżit formali essenzjali.
                  
                              –
                           
                           
                              Ir-rikorrent jargumenta li l-evalwazzjoni medika ta’ qabel l-impjieg għandha titwettaq permezz ta’ evalwazzjoni wiċċ imbwiċċ, li ma seħħx f’dan il-każ.
                           
                        
            
                  6.
               
               
                  Is-sitt motiv ibbażat fuq l-allegazzjoni ta’ ksur ieħor ta’ rekwiżit formali essenzjali.
                  
                              –
                           
                           
                              Qiegħed jiġi argumentat li d-deċiżjoni konfermatorja kkontestata ttieħdet minn persuni li allegaw li qegħdin jaġixxu b’delega tas-setgħat ta’ stħarriġ tal-President tal-BEI, filwaqt li ma kien hemm ebda bażi legali għal tali delega;
                           
                        
                              –
                           
                           
                              Alternattivament, jekk jitqies li kien possibbli li l-President tal-BEI jiddelega validament is-setgħat ta’ stħarriġ tiegħu, id-deċiżjoni konfermatorja kkontestata għandha tiġi annullata għaliex ittieħdet minn persuni li kienu f’sitwazzjoni ta’ kunflitt ta’ interessi u għaldaqstant li ma kinux imparzjali. Għalhekk, kien hemm ksur tal-prinċipju ta’ amministrazzjoni tajba u tar-rekwiżiti li jirriżultaw mill-Artikolu 41 tal-Karta.
                           
                        
            
                  7.
               
               
                  Is-seba’ motiv, li permezz tiegħu r-rikorrent jirreferi għar-rimedji mfittxija minnu f’din il-kawża.
                  
                              –
                           
                           
                              Ir-rikorrent jitlob, prinċipalment, l-eżekuzzjoni tal-kuntratt tiegħu, jiġifieri li huwa jitħalla jidħol fis-servizz tal-konvenut bi ħlas retroattiv tas-salarju tiegħu;
                           
                        
                              –
                           
                           
                              Alternattivament, ir-rikorrent jitlob li jingħata danni ekwivalenti għall-ammont tas-salarju għat-terminu fiss miftihem bejn il-partijiet;
                           
                        
                              –
                           
                           
                              F’kull każ, jiġifieri irrispettivament minn jekk il-Qorti tal-Ġustizzja taċċettax it-talba għal rimedju prinċipali jew dik alternattiva, ir-rikorrent jitlob li huwa jngħata d-danni għal diversi kapijiet ta’ telf sostnuti minħabba l-aġir u d-deċiżjonijiet illegali tal-konvenut.